Dziesmas ar tautasdziesmu vārdiem

"Estrādes dziesmas ar latviešu tautas dziesmu tekstiem" ir Raimonda Paula minialbums (EP), kas izdots 1970. gadā. 

 Vēsture 
1968. gada nogalē R. Paula autorkoncertos tika pirmatskaņots viņa piecu dziesmu cikls ar latviešu tautasdziesmu tekstiem. Par šo ciklu muzikoloģe S. Stumbre rakstīja: "Meklējot savai mūzikai aizvien jaunus ierosmes avotus, R. Pauls pēdējos gados pievērsies latviešu tautas mūzikai. Savā laikā jau tikušas atzinīgi novērtētas piecas viņa "Improvizācijas instrumentālajam trio latviešu tautasdziesmu garā". [..] Vēl spilgtāku iespaidu (varbūt tādēļ, ka tas bija pirmreizējs) izraisīja tēlainās, muzikāli atjautīgi veidotās "Piecas dziesmas ar latviešu tautasdziesmu tekstiem", kur veiksmīgi apvienoti tautas mūzikas elementi un laikmetīgi ritmi. Visvairāk šis apvienojums pārliecināja dziesmās "Cīruli, cīruli", "Ko es teicu, tas notika" un "Trīs gadiņus es audzēju". Diemžēl pārējās dziesmās — "Maza, maza istabiņa" un "Zēns paņēma līgaviņu" izvēlētajā stilā, šķiet, īsti neiederējās cittautu folkloras elementi."Stumbre, S. Raimonda Paula autorkoncertā. Literatūra un Māksla, 1968, 14. decembrī. 

Gadu vēlāk muzikologs Pēteris Pečerskis atzinīgi vērtē visu ciklu kopumā: "Pēdējos gados R. Pauls atklājis un sācis izkopt pilnīgi jaunu muzicēšanas slāni, kurā spilgti izteiktais nacionālais, tautiskais kolorīts organiski apvienojas ar mūsdienu džeza un deju mūzikas paņēmieniem. Vēl nesen, tikai pirms dažiem gadiem, mēs sīvi diskutējām par tematu: vai var būt nacionāls, arī latvisks džezs? R. Pauls praksē pierādīja, ka tas ne tikai ir iespējams, bet jau eksistē un tam piemīt liela pievilcība. Komponista pirmie mēģinājumi šajā nozarē bija eksperimentāla rakstura ("Piecas improvizācijas tautasdziesmu garā"), turpretim pēdējie darbi rada milzīgu iespaidu ar savu māksliniecisko nobeigtību un savdabību. Es runāju par skaņdarbiem ar mazliet neveiklu, bet principā ļoti precīzu nosaukumu: "Piecas dziesmas ar tautasdziesmu tekstiem". Ikviena no tām — gan "Cīrulis", gan "Maza, maza istabiņa", gan "Ko es teicu, tas notika" — pārsteidz ar komponista spēju dziļi iejusties tautasdziesmu intonācijās un ritmos, tagad viņš tos pārzina kā pirmšķirīgs folklorists un reize kā meistars, kas brīvi rīkojas ar mūsdienu džeza harmoniju, ritmiem un tembriem. Ir grūti noticēt, ka tās nav folkloras melodijas, bet gan tāda mākslinieka brīvas, apgarotas fantāzijas produkts, kurš dzīvo kopā ar savas tautas domām un jūtām. Jau tikai ar šo sasniegumu vien pietiek, lai Raimondam Paulam ierādītu goda vietu republikas mūzikas dzīvē."Pečerskis, Pēteris. Republikas komjaunatnes prēmijas kandidāts. Padomju Jaunatne, 1969, 19. oktobrī.

 Citas interpretācijas un izdevumi 
1970. gadā šīs piecas dziesmas tika izdotas mazajā skaņuplatē. Ierakstā piedalījās Rīgas estrādes orķestris R. Paula vadībā, solisti un sieviešu vokālais ansamblis.

Dziesmu "Maza, maza istabiņa" ieskaņoja arī Zviedrijas latviešu ansamblis "Dundurs" (1973), bet lietuviešu versiju ar nosaukumu "Mažas, mažas kambarėlis" ieskaņoja Janīna Miščukaite ar ansambli "Oktava" (1972).https://www.youtube.com/watch?v=9GMwpMfIdKM Šīs dziesmas iedzied un izdod arī ASV latviešu ansamblis "Portlandes dzintars" albumā "Ceļinieks es esmu..." (1975)Portlandes Dzintars - Ceļinieks es esmu.... Discogs.com.

2020. gadā visas minialbuma dziesmas iekļautas R. Paula agrīno estrādes dziesmu izdevumā "Dziesmas", ko izdevniecība "Plate" izdevusi vinila formātā kopā ar albuma "Tev, mana labā" un minialbuma "Zilie lini" dziesmām.

 Dziesmu saraksts 
A puse
 Cīruli, cīruli – Sieviešu vokālais ansamblis 2:21
 Maza, maza istabiņa – Margarita Vilcāne 4:20

B puse
 Zēns paņēma līgaviņu – Zdzislavs Romanovskis un sieviešu vokālais ansamblis 2:22
 Ko es teicu, tas notika – Margarita Vilcāne un Ojārs Grīnbergs 2:42
 Trīs gadiņus es audzēju – Ojārs Grīnbergs 2:05

 Atsauces 

Kategorija:1971. gada albumi
Kategorija:Raimonda Paula albumi